送別探得南字
作者：陳襄
朝代：宋

paragraphs: 謫宦情牢落，窮通理更諳。
讀書閒不廢，事道古何慚。
昔喜鄰州守，嘗陪後乘驂。
西湖遊未厭，北海飲方酣。
躡屐登雲嶠，捫蘿訪竹庵。
鷺濤千頃雪，鷲嶺萬堆藍。
姤遇時難一，睽離歲忽三。
陪京方接畛，歸省會同參。
士子文宗愈，朝廷禮問聃。
好留君左右，俄領郡東南。
歲旱錢仍貴，民饑命不堪。
下車寬賦役，露冕訓田蠶。
畫舸乘春別，新書卜日覃。
牙旗風發發，瑞節虎眈眈。
龍鳳吳王國，烟霞古佛龕。
荷香輕泛浦，桂子靜飄嵐。
草澤行吟苦，蘭陔奉養甘。
子文無慍色，夷甫足清談。
物外冥天籟，樽前據石楠。
惟應憐舊尹，漁釣負江潭。